অস্ট্রেলিয়ানরা জীবনে কোনো ব্যাপারেই বাড়াবাড়ি করে না। গালাগাল দিলেও তা এতটা নিঃশব্দে আর সৌজন্যে যে তা কারও কর্ণগোচর হওয়ার নয়। আমরা তার উল্টোটি। হাতে-পায়ে ধরে, ধরনা দিয়ে, পরীক্ষা দিয়ে, টেস্টের পর টেস্টে উত্তীর্ণ হয়ে এদের দেশে ঢুকেই বিপরীত চেহারা ধারণ করি। খাই-দাই, রোজগার করি, অর্জিত অর্থে দেশ-বিদেশ ঘুরে বেড়াই সন্তান-সন্ততীদের লালন করি তবুও আপন ভাবতে পারি না। যে যা-ই বলুক, একে উগ্র দেশপ্রেম বা স্বদেশ চেতনা বলাটা অন্যায়। তা ছাড়া এর পেছনে দেশপ্রেম কতটা তাও নিরীক্ষার বিষয়। দুগ্ধঘৃত, ননী, মাখন, খাঁটি বা ভেজালহীন খাদ্য, বায়ুদুষণহীন আকাশ, যানজটহীন পথঘাট, সচ্ছল-নির্মল জীবনব্যবস্থা ফেলে যাবেন না জেনেও এসব দেশ জাতির পক্ষাবলম্বন করতে না পারার মূল কারণ অন্যত্র।